Valstybinio socialinio draudimo fondo valdybos prie Socialinės apsaugos ir darbo ministerijos DirektoriAus

Į s a k y m a s

Dėl Duomenų apie asmenų suteiktas žemės ūkio ir miškiniNkystės paslaugas pagal paslaugų kvitus pateikimo taisyklių ir pranešimo formos patvirtinimo

2013 m. kovo 6 d. Nr. V-123

Vilnius

Vadovaudamasis Lietuvos Respublikos žemės ūkio ir miškininkystės paslaugų teikimo pagal paslaugų kvitą įstatymo (Žin., 2012, Nr. 136-6965) 5 straipsnio 5 dalimi, Lietuvos Respublikos Vyriausybės 2013 m. vasario 13 d. nutarimo Nr. 140 „Dėl įgaliojimų suteikimo įgyvendinant Lietuvos Respublikos žemės ūkio ir miškininkystės paslaugų teikimo pagal paslaugų kvitą įstatymo 4 straipsnio 2, 5, 6 dalis ir 5 straipsnio 5 dalį“ (Žin., 2013, Nr. 18-897) 2 punktu:

1. T v i r t i n u pridedamas:

1.1. PKV pranešimo apie asmenų suteiktas žemės ūkio ir miškininkystės paslaugas pagal paslaugų kvitus formą;

1.2. Duomenų apie asmenų suteiktas žemės ūkio ir miškininkystės paslaugas pagal paslaugų kvitus pateikimo taisykles.

2. Į p a r e i g o j u:

2.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Teisės skyrių šį įsakymą paskelbti leidinyje „Valstybės žinios“;

2.2. Fondo valdybos Komunikacijos ir tarptautinių ryšių skyrių paskelbti šį įsakymą Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.3. Fondo valdybos Informacinės sistemos eksploatavimo ir informacijos valdymo skyrių šio įsakymo skaitmenines kopijas išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito departamentui, Valstybinio socialinio draudimo fondo valdybos teritoriniams skyriams ir kitoms Valstybinio socialinio draudimo fondo administravimo įstaigoms bei Lietuvos Respublikos socialinės apsaugos ir darbo ministerijai.

3. N u s t a t a u, kad šio įsakymo 1 punktas įsigalioja 2013 m. balandžio 1 d.

Direktorius	Mindaugas Sinkevičius

PATVIRTINTA

Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2013 m. kovo 6 d. įsakymu Nr. V-123

DUOMENŲ APIE ASMENŲ SUTEIKTAS ŽEMĖS ŪKIO IR MIŠKININKYSTĖS PASLAUGAS PAGAL PASLAUGŲ KVITus PATEIKIMO TAISYKLĖS

I. BENDROSIOS NUOSTATOS

1. Duomenų apie asmenų suteiktas žemės ūkio ir miškininkystės paslaugas pagal paslaugų kvitus pateikimo taisyklės (toliau – Taisyklės) nustato informacijos apie asmenų, teikusių atlygintinas žemės ūkio ir miškininkystės paslaugas pagal paslaugų kvitus, pateikimo Valstybinio socialinio draudimo fondo valdybos teritoriniams skyriams (toliau – Fondo valdybos teritorinis skyrius) terminus, būdus ir pranešimo pildymo tvarką.

2. Šios Taisyklės parengtos vadovaujantis Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295), Lietuvos Respublikos žemės ūkio ir miškininkystės paslaugų teikimo pagal paslaugų kvitą įstatymu (Žin., 2012, Nr. 136-6965), Lietuvos Respublikos sveikatos draudimo įstatymu (Žin., 1996, Nr. 55-1287; 2002, Nr. 123-5512).

3. Šiose Taisyklėse vartojamos sąvokos:

Draudėjas – paslaugų gavėjas, kuris teisės aktų nustatyta tvarka privalo mokėti sveikatos draudimo įmokas už paslaugų teikėją bei teikti informaciją Fondo valdybos teritoriniams skyriams.

Paslaugų gavėjas – fizinis arba juridinis asmuo, kuris gauna žemės ūkio ir miškininkystės paslaugas pagal paslaugų kvitą.

Paslaugų kvitas – paslaugų teikėjo ir paslaugų gavėjo susitarimą dėl žemės ūkio ir miškininkystės paslaugų, kurios yra laikinos arba vienkartinės ir kurioms teikti nereikalingi specialūs įgūdžiai, kvalifikacija, leidimai, pažymėjimai, mokymai ar kursai (toliau – žemės ūkio ir miškininkystės paslaugos) ir kurios įtrauktos į Lietuvos Respublikos Vyriausybės patvirtintą Žemės ūkio ir miškininkystės paslaugų sąrašą, teikimo patvirtinantis dokumentas.

Paslaugų teikėjas – fizinis asmuo, kuris teikia žemės ūkio ir miškininkystės paslaugas pagal paslaugų kvitą.

PKV pranešimas – Valstybinio socialinio draudimo fondo valdybos prie Socialinės apsaugos ir darbo ministerijos direktoriaus patvirtintos formos pranešimas apie asmenų suteiktas žemės ūkio ir miškininkystės paslaugas pagal paslaugų kvitus.

Kitos šiose Taisyklėse vartojamos sąvokos suprantamos taip, kaip jos apibrėžtos šių Taisyklių 2 punkte nurodytuose teisės aktuose.

4. Šiomis Taisyklėmis privalo vadovautis draudėjai ir Fondo valdybos teritoriniai skyriai.

II. INFORMACIJOS PATEIKIMAS

5. Draudėjas kiekvieną mėnesį, ne vėliau kaip iki kito kalendorinio mėnesio 15 dienos, pateikia Fondo valdybos teritoriniam skyriui, kuriame vykdoma draudėjo apskaita, apibendrintą informaciją apie asmenis, teikusius žemės ūkio ir miškininkystės paslaugas pagal paslaugų kvitus, užpildydamas PKV pranešimą už praėjusį mėnesį. Pranešimas pildomas apie visus paslaugų teikėjus, praėjusį kalendorinį mėnesį teikusius žemės ūkio ir miškininkystės paslaugas, nurodant konkrečias šių paslaugų teikimo dienas, apibendrintas kalendorinio mėnesio pajamų ir sveikatos draudimo įmokų sumas.

Jeigu paskutinė termino diena tenka ne darbo dienai (šeštadienis ir sekmadienis) ar oficialios šventės dienai, pranešimo pateikimo termino pabaigos data laikoma po jos einanti darbo diena.

6. PKV pranešimai gali būti teikiami šiais būdais:

6.1. siunčiant elektroninį dokumentą (pasirašytą saugiu elektroniniu parašu) arba rašytinio dokumento duomenų elektroninę FFData formato bylą (nepasirašytą saugiu elektroniniu parašu) per Elektroninę draudėjų aptarnavimo sistemą (toliau – EDAS), vadovaujantis Elektroninės draudėjų aptarnavimo sistemos naudojimo taisyklėmis, patvirtintomis Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2007 m. gruodžio 20 d. įsakymu Nr. V-665 (Žin., 2007, Nr. 139-5742);

6.2. siunčiant elektroninį dokumentą (pasirašytą saugiu elektroniniu parašu) arba rašytinio dokumento duomenų elektroninę FFData formato bylą (nepasirašytą saugiu elektroniniu parašu) per Elektroninę gyventojų aptarnavimo sistemą, vadovaujantis Elektroninės gyventojų aptarnavimo sistemos naudojimo taisyklėmis, patvirtintomis Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2009 m. gruodžio 30 d. įsakymu Nr. V-780 (Žin., 2010, Nr. 3-140);

6.3. pateikiant rašytinį dokumentą tiesiogiai Fondo valdybos teritoriniam skyriui;

6.4. siunčiant rašytinį dokumentą registruota pašto siunta, kurios išsiuntimo data turi būti ne vėlesnė kaip Taisyklėse nustatyto termino paskutinė diena.

7. Kai PKV pranešimai teikiami vienu iš šių Taisyklių 6.3–6.4 punktuose nustatytų būdų, Fondo valdybos teritoriniam skyriui turi būti pateiktas vienas tinkamai užpildytas spaustuviniu būdu pagamintas PKV pranešimas arba Fondo valdybos interneto svetainėje (www.sodra.lt) skelbiama šio pranešimo forma. PKV pranešimas spausdinamas vienoje lapo pusėje.

III. PRANEŠIMO PILDYMas

8. PKV pranešimai turi būti užpildomi laikantis tokių reikalavimų:

8.1. asmenų vardai ir pavardės turi būti rašomi didžiosiomis spausdintinėmis raidėmis;

8.2. kai įrašas turi mažiau ženklų, negu atitinkamame laukelyje jam yra skirta vietų, tai tuščios vietos (tušti langeliai) gali būti paliekamos tiek dešinėje, tiek kairėje pusėje, išskyrus laukelius, kuriuose įrašomos draudžiamųjų pajamų ir įmokų sumos. Draudžiamųjų pajamų ir įmokų sumos turi būti įrašomos tik dešinėje laukelio pusėje (tai yra tušti langeliai gali būti paliekami tik kairėje pusėje);

8.3. nepildomuose laukeliuose neturi būti rašomi brūkšneliai ar kiti ženklai;

8.4. tarp žodžių turi būti paliekami tarpai;

8.5. jeigu visiems reikiamiems įrašams apie paslaugų teikėjus padaryti PKV pranešime nepakanka laukelių, skirtų asmenų duomenims pranešime, pildomas PKV pranešimo tęsinys PKV-T.

9. PKV pranešime pildomi duomenys:

9.1. laukelyje 1 nurodomas lapo eilės numeris, o laukelyje 2 nurodomas pranešimo lapų skaičius;

9.2. laukelyje 3 nurodomas draudėjo (paslaugos gavėjo) pavadinimas/vardas, pavardė;

9.3. laukelyje 4 nurodomas draudėjo kodas. Šį laukelį pildo tik draudėjai, neturintys juridinio ar asmens kodo;

9.4. laukelyje 5 nurodomas juridinio asmens kodas (pildo tik juridiniai asmenys), laukelyje 15 nurodomas fizinio asmens kodas (pildo tik fiziniai asmenys);

9.5. laukelyje 6 nurodomas draudėjo telefono numeris;

9.6. laukelyje 7 nurodomas draudėjo adresas;

9.7. laukelyje 8 nurodomas adresatas – Fondo valdybos teritorinis skyrius, kuriam pateikiamas pranešimas;

9.8. laukelyje 9 nurodoma pranešimo registracijos data (metai, mėnuo, diena);

9.9. laukelyje 10 nurodomas pranešimo registracijos numeris;

9.10. laukelyje 12 pasirašo paslaugos gavėjas ar jo atstovas, kuris pateikia pranešimą;

9.11. laukelyje 13 nurodomi paslaugos gavėjo ar jo atstovo, kuris pasirašo pateikiamą pranešimą, vardas, pavardė;

9.12. laukelyje 14 nurodomi pranešimą užpildžiusio asmens vardas, pavardė ir kontaktiniai duomenys: telefono numeris, elektroninio pašto adresas.

10. Pranešimo skiltyje „Asmens (paslaugų teikėjo) duomenys“ nurodomi paslaugų teikėjo asmens duomenys:

10.1. laukelyje A1 nurodomas pateikiamų asmens (paslaugų teikėjo) duomenų rinkinio eilės numeris pranešime;

10.2. laukelyje A2 nurodomas asmens kodas. Jeigu asmeniui Lietuvos Respublikos įstatymų nustatyta tvarka nebuvo išduotas Lietuvos Respublikos pasas ar asmens tapatybės kortelė (asmuo neturi asmens kodo), privalo būti užpildytas laukelis A3 – nurodomas paslaugos teikėjo asmens socialinio draudimo numeris;

10.3. laukelyje A4 nurodomi paslaugos teikėjo vardas (jeigu turi daugiau nei vieną vardą – nurodomi visi vardai), pavardė.

10.4. Pateikiama apibendrinta informacija apie žemės ūkio ir miškininkystės paslaugų teikimą:

10.4.1. laukelyje K1 nurodomas kalendorinis mėnuo, kurį teiktos paslaugos;

10.4.2. laukelyje K6 nurodomos (pažymima „X“ ženklu) konkrečios dienos, kuriomis buvo teiktos paslaugos;

10.4.3. laukelyje K2 nurodomas bendras per kalendorinį mėnesį teiktų paslaugų dienų skaičius;

10.4.4. laukelyje K3 nurodoma bendra kalendorinį mėnesį paslaugų teikėjui apskaičiuotų pajamų suma litais, centų tikslumu;

10.4.5. laukelyje K4 nurodomas sveikatos draudimo įmokų tarifas;

10.4.6. laukelyje K5 nurodoma sveikatos draudimo įmokų suma, apskaičiuota nuo laukelyje K3 nurodytos pajamų sumos, litais, centų tikslumu.

11. Draudėjas, nustatęs, kad pateikė ne visą informaciją ar ją pateikė klaidingą, nedelsdamas tikslina pateiktą informaciją, pateikdamas naują PKV pranešimą ir jame nurodydamas tik tų asmenų (paslaugų teikėjų) duomenis, kuriuos būtina tikslinti:

11.1. pažymimas laukelis 15.1, jei pateikti duomenys tikslinami;

11.2. pažymimas laukelis 15.2, jei pateikti duomenys šalinami;

11.3. pažymimas laukelis 15.3, jei duomenys teikiami pavėluotai (nebuvo pateikti).

IV. BAIGIAMOSIOS NUOSTATOS

12. Jeigu asmeniui (paslaugų teikėjui) Lietuvos Respublikos įstatymų nustatyta tvarka nebuvo išduotas Lietuvos Respublikos pasas ar asmens tapatybės kortelė ir šis asmuo neturi asmens socialinio draudimo (valstybinio socialinio draudimo pažymėjimo) numerio, draudėjas, norėdamas apie tokį asmenį pateikti PKV pranešimą, naudodamasis EDAS, kartu su minėtu pranešimu privalo pateikti asmens tapatybę patvirtinančio dokumento skaitmeninę kopiją, pasirašytą (patvirtintą) elektroniniu parašu. Kitu atveju draudėjas PKV pranešimą privalo pateikti tiesiogiai Fondo valdybos teritoriniam skyriui kartu su apdraustojo asmens tapatybę patvirtinančio dokumento patvirtinta kopija.

__________________